CELEX: 62013CN0091
Language: sk
Date: 2013-02-25 00:00:00
Title: Vec C-91/13: Návrh na začatie prejudiciálneho konania, ktorý podal Raad van State (Holandsko) 25. februára 2013 — Essent Energie Productie BV, ďalší účastník konania: Minister van Sociale Zaken en Werkgelegenheid

25.5.2013   
            
            
               SK
            
            
               Úradný vestník Európskej únie
            
            
               C 147/10
            
         Návrh na začatie prejudiciálneho konania, ktorý podal Raad van State (Holandsko) 25. februára 2013 — Essent Energie Productie BV, ďalší účastník konania: Minister van Sociale Zaken en Werkgelegenheid
   (Vec C-91/13)
   2013/C 147/18
   Jazyk konania: holandčina
   
      Vnútroštátny súd, ktorý podal návrh na začatie prejudiciálneho konania
   
   Raad van State
   
      Účastníci konania pred vnútroštátnym súdom
   
   
      Žalobkyňa: Essent Energie Productie BV
   
      Ďalší účastník konania: Minister van Sociale Zaken en Werkgelegenheid
   
      Prejudiciálne otázky
   
   
               1.
            
            
               Môže sa v prípade, o aký ide v konaní vo veci samej, objednávateľ, ktorý sa má podľa článku 2 ods. 1 Wet arbeid vreemdelingen 1994 považovať za zamestnávateľa dotknutých tureckých pracovníkov, odvolávať voči Holandskému kráľovstvu na klauzulu „standstill“ článku 13 rozhodnutia č. 1/80 (1) alebo na klauzulu „standstill“ článku 41 dodatkového protokolu (2)?
            
         
               2.
            
            
               
                           a)
                        
                        
                           Má sa klauzula „standstill“ článku 13 rozhodnutia č. 1/80 alebo klauzula „standstill“ článku 41 dodatkového protokolu vykladať v tom zmysle, že bráni zavedeniu zákazu pre objednávateľa v zmysle článku 2 ods. 1 Wet arbeid vreemdelingen 1994, aby zamestnával pracovníkov so štátnou príslušnosťou tretej krajiny, v tomto prípade Turecka, ktorí nemajú v Holandsku pracovné povolenie, ak sú títo pracovníci zamestnancami nemeckého podniku a prostredníctvom holandského užívateľského podniku pracujú pre objednávateľa v Holandsku?
                        
                     
                           b)
                        
                        
                           Je v tejto súvislosti relevantné, že už pred nadobudnutím účinnosti klauzuly „standstill“ článku 41 dodatkového protokolu, ako aj klauzuly „standstill“ článku 13 rozhodnutia č. 1/80 platil pre zamestnávateľa zákaz zamestnávať cudzinca bez pracovného povolenia na základe pracovnej zmluvy a že tento zákaz bol už aj pred nadobudnutím účinnosti klauzuly „standstill“ článku 13 rozhodnutia č. 1/80 rozšírený na užívateľské spoločnosti, do ktorých sú cudzinci vyslaní?
                        
                     
         
      (1)  Rozhodnutie asociačnej rady č. 1/80 z 19. septembra 1980 o dohode o pridružení medzi EHS a Tureckom.
   
      (2)  Podpísaný v Bruseli 23. novembra 1970 a uzavretý, schválený a potvrdený v mene Spoločenstva nariadením Rady (EHS) č. 2760/72 z 19. decembra 1972 (Ú. v. ES L 293, s. 1; Mim. vyd. 11/011 s. 41).